RESOLUCIÓN do 1 de marzo de 2019, da Secretaría Xeral de Emprego, pola que se dispón a inscrición no rexistro e a publicación no Diario Oficial de Galicia do acordo da comisión paritaria do convenio colectivo da Comunidade Autónoma de Galicia para salóns de peiteado de donas, cabaleiros, unisex e salóns de beleza.
Consellería de Economía, Emprego e Industria — III. Outras disposicións — 21/03/2019

Visto o acordo da comisión paritaria do convenio colectivo da Comunidade Autónoma de Galicia para salóns de peiteado de donas, cabaleiros, unisex e salóns de beleza (código 82000535011994), que se subscribiu con data do 4 de febreiro de 2019 pola comisión paritaria conformada pola Federación de Empresarios de Peluquería y Estética de Galicia (Fepega) en representación da parte empresarial, e a CIG en representación da parte sindical, e de conformidade co disposto no artigo 90, números 2 e 3, do Real decreto lexislativo 2/2015, do 23 de outubro, polo que se aproba o texto refundido da Lei do Estatuto dos traballadores, e no Real decreto 713/2010, do 28 de maio, sobre rexistro e depósito de convenios e acordos colectivos de traballo, esta Secretaría Xeral de Emprego,
Primeiro. Ordenar o seu rexistro e depósito no Rexistro de Convenios e Acordos Colectivos de Traballo da Comunidade Autónoma de Galicia (Rexcon), creado mediante Orde do 29 de outubro de 2010 (DOG núm. 222, do 18 de novembro).
Segundo. Dispoñer a súa publicación no Diario Oficial de Galicia.
Santiago de Compostela, 1 de marzo de 2019
En Santiago de Compostela, sendo as 17.00 horas do día 4 de febreiro de 2019, reúnese na sede do Consello Galego de Relacións Laborais a comisión paritaria do convenio colectivo da Comunidade Autónoma de Galicia para salóns de peiteado de donas, cabaleiros, unisex e salóns de beleza, formada por catro persoas por cada parte da Federación de Empresarios de Peluquería y Estética de Galicia (Fepega) e a Confederación Intersindical Galega (CIG)
Primeiro. O artigo 19 do convenio colectivo para salóns de peiteado de donas, cabaleiros, unisex e salóns de beleza establece literalmente que «no ano 2019 os salarios se incrementarán na porcentaxe que resulte de aplicar o IPC real do ano anterior». O IPC de 2018 foi o 1,2 %, porcentaxe en que procedería a actualización das táboas.
Segundo. O Decreto 1462/2018, do 21 de decembro, polo que se fixa o salario mínimo interprofesional para 2019 establece unha retribución que queda fixada en 30 euros/día ou 900 euros/mes, segundo que o salario estea fixado por días ou por meses.
Con base nos dous puntos anteriores procede actualizar o salario dos grupos tendo en conta que non é compensable ou absorbible o complemento de transporte. Acórdase que os tres primeiros grupos perciban os 900 euros/mes por 14 pagas e o grupo IV 930 euros/mes por 14 pagas. Para o grupo IV esta suba será efectiva a partir do mes de abril.
Grupo I: 900 €/mes.
Grupo II: 900 €/mes.
Grupo III: 900 €/mes.
Grupo IV: 930 €/mes.
Terceiro. A comisión paritaria, en aplicación da sentenza do Tribunal Superior de Xustiza de Galicia, aclara que son nulos os seguintes artigos: 10 (período de proba) 26 (faltas leves), 27 (faltas graves), 28 (faltas moi graves) e 34 (uniformes, vestiarios e aparencia externa do persoal) do convenio colectivo de salóns de peiteado de donas, cabaleiros, unisex e salóns de beleza da Comunidade Autónoma de Galicia publicado no DOG do 29 de agosto de 2017, nas indicadas materias será aplicable o convenio colectivo para salóns de peiteado, institutos de beleza e ximnasios de ámbito estatal.
Por último, a comisión paritaria delega en Ignacio Bouzada Gil, funcionario do Consello Galego de Relacións Laborais, para que realice os trámites e xestións oportunos, para proceder ao depósito, ao rexistro e á publicación no
Diario Oficial de Galicia
desta acta.
Sen máis asuntos que tratar, asinan os asistentes en proba de conformidade con canto antecede.